Wi-Fi nyaéta wanchan tina Wireless Fidelity anu mangrupa kumpulan standar anu digunakeun pikeun jaringan Lokal Nirkabel (Wireless Local Area Networks – WLAN) anu miboga dasar spésifikasi IEE 802.11. Wi-Fi mimitina dipaké keur ngagunakeun sistem nirkabel jeung jaringan Area Lokal (LAN), tapi kiwari leuwih loba digunakeun pikeun aksés internét. Wi-Fi mangrupa salah sahiji mangpaat tina téhnologi komunikasi jeung informasi anu miboga pancén dina jaringan jeung pakakas WLAN (wireless local area network). Wi-Fi mangrupa sértifikasi ngaran dagang anu dibéré ti pabrik ka pakakas komunikasi (internet) anu dijalankeun di jaringan WLAN jeung geus minuhan kualitas kapasitas interoperasi anu jadi sarat.

Sajarah 
Di taun 1985, Wireless LAN atawa Wi-Fi dijieun jeung dipaké pikeun umum di Amérika Sérikat, teu make lisénsi ti Komisi Komunikasi Federal (FCC). Ieu wi-fi mangrupa produk anu dijieun ngaliwatan gawé rancagé ti insinyur Amérika Serikat anu ngagunakeun téhnologi dina nyebarkeun spéktrum radio anu digunakeun dina Wi-Fi. Saméméhna, sawangan ngeunaan téhnologi Wireless LAN jeung téhnologi radio pikeun publik geus didadarkeun ku Michael Marcus taun 1980.

Téhnologi Wi-Fi tuluy dimekarkeun ku para panalungtik téhnologi di Amérika Serikat anu gawé di Institute of Electrical and Electronic Engineers (IEEE) dumasar standar téhnis pakakas nomor 802.11b, 802. 11a, jeung 802.16. Wi-Fi teu ngan saukur bisa dijalankeun dina jaringan Wireless LAN, tapi bisa digunakeun dina Wireless Metropolitas Area Network.

Cara Gawé 
Téhnologi Wi-Fi bisa dijalankeun ngagunakeun gelombang radio dina Wireless LAN tina komputer. Router nirkabel miboga fungsi pikeun ngajalankeun sistem Wi-Fi. Ieu adaptor narima data tina komputer dina wangun digital. Sanggeus data dikonvérsi ka wangun gelombang radio, tuluy dikirim ngaliwatan router ka anteneu, sinyal decode router tuluy ngirimkeun ka internet. Ieu prosés dibalikeun deui nalika informasi anu dikirimkeun ti internét ka komputer. Bédana gelombang radio anu dikirimkeun Wi-Fi, walkie-talkie, jeung handphone nyaéta ngagunakeun frékuénsi anu kuat ti 2,4 GHz atawa 5 GHz.

Fungsi 
Lian dipaké pikeun internet, Wi-Fi ogé miboga sababaraha fungsi di antarana:

 Bisa digunakeun pikeun ngirimkeun dokumén. Nalika rék ngirimkeun data tina handphone ka komputer biasana dibutuhkeun kabel data salaku pakakas médiana. Padahal, ku cara ngagunakeun Wi-Fi ogé geus bisa ngirimkeun dokumén, ngaliwatan aplikasi tambahan kawas xender atawa share-it.
 Wi-Fi bisa digunakeun jadi modem. Ngagunakeun fitur tethering dina handphone, Wi-Fi bisa digunakeun pikeun babagi internét ku Wi-Fi.
 Ngahubungkeun kaméra jeung handphone. Wi-Fi bisa digunakeun salaku pakakas anu ngahubungkeun média kaméra ka handphone. Ku kituna, hasil foto bisa langsung ditampikeun dina komputer.
 Wi-Fi bisa digunakeun pikeun ngahubungkeun printer jeung handphone.
 Wi-Fi bisa digunakeun pikeun ngajadikeun handphone jadi mouse atawa keyboard.
 Wi-Fi bisa digunakeun salaku panghubung layar handphone kana komputer.
 Wi-Fi bisa digunakeun pikeun ngahubungkeun jeung pakakas-pakakas séjén.

Kahéngkéran 
Aya sababaraha kahéngkéran tina Wi-Fi, di antarana:

 Jaringan kurang stabil. Distribusi gelombang kadang teu stabil jeung gampang kaganggu ku hadirna pakakas éléktronik anu séjén. Hususna nalika pakakas éléktronikna digunakeun sacara babarengan.
 Jaringan jadi kabagi-bagi. Pakakas digunakeun dina sawaktu, ku kituna konéksi jaringanana jadi laun. Mingkin loba anu kahubung ka jaringan, mingkin laun konéksina.
 Kaamanan kurang kajaga. Gelombang tina Wi-Fi teu bisa dibatasan, sarta ieu gelombang bisa ku gampangna diasupan ku oknum anu teu tanggungwaler. Ieu hal bakal mingkin parna nalika ngagunakeun konéksi Wi-Fi di tempat umum.

Daftar Référénsi 

Téhnologi
Internét